Chinayi, March 30
Ŵanaŵaniyani mtundu wa munthu yo mutenere kuja. Mutenere kuja ndi nkharu yakupaturika ndipu muchitengi vinthu vakulongo kuti mukujipereka kwaku Chiuta.—2 Pet. 3:11.
Ntchitu zo zilongo kuti mukujipereka kwaku Chiuta ndi vinthu vo muchita pa mpingu nge kuwungana ndi kupharazga. Vinyaki vingaŵa vo ŵanthu aleka kuviwona nge kupemphera ndi kusambira Bayibolu pakumwija. Munthu yo wakujipereka kwaku Yehova wawona kuti kuchita vinthu ivi nkhwakufyo cha. Kweni watuvwa nge mo Fumu Davidi yinguvwiya yo yingukamba kuti: “Ndikondwa kuchita khumbu linu, Chiuta wangu, dangu linu le mukati mumtima wangu.” (Sumu 40:8) Kumbukani kuti asani munthu wajipatuliya ndi kubatizika, wazamumuka yija kwaku Yehova. Muteŵete Yehova chifukwa cha ŵanthu cha pamwenga apapi ŵinu. Nkharu yinu yamampha ndipuso vinthu vo muchita kulongo kuti mukujipereka kwaku Chiuta, mbukaboni wakuti mukukhorwa kuti mukusaniya unenesa kweniso kuti mukhumba kubatizika. w16.03 2:10, 12, 15
Chinkhondi, March 31
Chivwanu chechendazi, tavikilirikanga ndi dangu, mwaviyo, Dangu lingutilongoze kwaku Khristu.—Ŵag. 3:23, 24.
Marangu ngo Chiuta wangupereka kwa Ayisraele ngaŵavikiliyanga kuti aleki kutore nkharu kweniso kusopa angoza ko mitundu yinyaki yachitanga. Asani Ayisraele avwiya, Chiuta waŵatumbikanga. Kweni asani aleka kuvwiya akumananga ndi masuzgu. (Mar. 28:1, 2, 15) Penga so chifukwa chinyaki cho ulongozi ufya wakhumbikiyanga. Dangu lo Chiuta wangupereka kwaku Mosese linguwovya Ayisraele kuti anozgeke chinthu chinyaki chakuzirwa chakukwasana ndi khumbu laki. Chinthu ichi nkhuza kwaku Mesiya, yo ndi Yesu Khristu. Dangu linguwovya Ayisraele kuziŵa kuti ŵenga ŵanthu ambula kufikapu. Linguŵawovya so kuziŵa kuti akhumbikanga sembi kuti yiŵawombo ku maubudi ngawu. (Ŵag. 3:19; Ŵah. 10:1-10) Kweniso Dangu linguwovya kuvikiliya mkoka wa banja lo Mesiya wanguwiyamu kweniso kuti ŵanthu amuziŵi wati waza. Mwaviyo, Dangu lenga nge mulongozi wakutifikisa kwaku Khristu. w16.03 4:6, 7
Chisulu, April 1
Jani masu! Murwani winu Dyaboli, wayingayinga nge nkharamu yakukoroma, wakhumbisisa kuti wamezi munyaki.—1 Pet. 5:8.
Pakwamba, mungelu munyaki wenga pa ubwezi wamampha ndi Yehova. Kweni pavuli paki, wangwamba kukhumbira kuti ŵanthu amusopengi. M’malu mwakukaniza maŵanaŵanu ngaheni ngenanga, iyu wanguzomereza kuti ngakuwi mpaka wangubuda. (Yak. 1:14, 15) Tiziŵa kuti mungelu mwenuyu ndi Satana ndipu “wakujalikisikapu cha mu uneneska.” Iyu wangugarukiya Yehova ndipu wanguja “wusewu wa aboza.” (Yoh. 8:44) Kutuliya po wangugarukiya, Satana walongo kuti ndi murwani mukulu waku Yehova ndipu watiŵayanja cha ŵanthu. Mazina ngo wakupaskika ngalongo kuti ngwakupusisa ukongwa. Mwakuyeruzgiyapu, zina lakuti Satana ling’anamuwa “Wakususka.” Ivi vilongo kuti wazomereza cha kuti Chiuta ndiyu ngwakwenere kuwusa chilengedu chosi ndipu wasuska mwankhaza ukongwa. Satana wakhumbisiska kuti muwusu waku Yehova uleki kugwira ntchitu. w15 5/15 1:1, 2
nya_Latn tum_Latn tum_Latn tum_Latn tum_Latn tum_Latn sot_Latn tum_Latn tum_Latn